b'\n_START_ARTICLE_\nSelim Benachour\n_START_SECTION_\nUra\n_START_PARAGRAPH_\nBenachour aloitti jalkapalloilun nelivuotiaana paikallisessa Paris FC:ss\xc3\xa4. Sittemmin h\xc3\xa4n siirtyi Paris Saint-Germainin juniorijoukkueessa vuonna 1995 ja kolme vuotta my\xc3\xb6hemmin h\xc3\xa4net nostettiin PSG:n b-joukkueeseen, joka pelasi Ranskan 4. divisioonassa. Kaudeksi 2001\xe2\x80\x932002 Benachour lainattiin tuolloin 3. divisioonassa pelaavalle FC Martiguesille, jossa h\xc3\xa4n pelasi yhteens\xc3\xa4 28 ottelua tehden yhden maalin. Palattuaan takaisin Pariisiin Benachour p\xc3\xa4\xc3\xa4si toisen kerran edustamaan Paris Saint-Germainin edustusjoukkuetta vuonna 2002, edustettuaan sit\xc3\xa4 ennen joukkuetta Mestarien liigassa yhden ottelun verran kaudella 2000\xe2\x80\x932001. H\xc3\xa4net kuitenkin lainattiin vuonna 2003 hetkeksi ESTAC Troyesiin, josta Benachour palasi takaisin PSG:hen.\n_START_SECTION_\nVit\xc3\xb3ria SC\n_START_PARAGRAPH_\nKaudella 2005\xe2\x80\x932006 h\xc3\xa4n siirtyi pelaamaan Portugaliin, Vit\xc3\xb3ria SC:hen, jossa yhden kauden saldoksi j\xc3\xa4i 25 ottelua ja nelj\xc3\xa4 maalia.\n_START_SECTION_\nRubin Kaza\n_START_PARAGRAPH_\nBenachour siirtyi Portugalista Ven\xc3\xa4j\xc3\xa4lle FK Rubin Kazaniin kausiksi 2006 ja 2007. H\xc3\xa4n pelasi joukkueessa yhteens\xc3\xa4 23 ottelua ja teki niiss\xc3\xa4 kolme maalia.\n_START_SECTION_\nAl Qadsia\n_START_PARAGRAPH_\nBenachour siirtyi Ven\xc3\xa4j\xc3\xa4lt\xc3\xa4 Kuwaitiin Al Qadsiaan. Joukkue maksoi Benachourista 1,5 miljoonaa euroa Kazanille joulukuussa 2007. H\xc3\xa4n pelasi ensimm\xc3\xa4isen ottelunsa 8. tammikuuta 2008 Kuwaitin federaatio cupissa, jossa Benachour onnistui heti maalinteossa. H\xc3\xa4n teki kaksi maalia Al Tadamonia vastaan pelatussa ottelussa ja auttoi joukkuettaan aina Cupin voittoon asti. Al Qadsia voitti loppuottelussa Al Kuwaitin rangaistuspotkuilla 3\xe2\x80\x934. Kuwaitin p\xc3\xa4\xc3\xa4sarjassa Benachour pelasi ensi kerran 15. helmikuuta 2008, jossa h\xc3\xa4n onnistui Cupin tavoin heti maalinteossa. Joukkue kuitenkin h\xc3\xa4visi Al Kuwaitille maalein 2-3. Al Qadsia sijoittui toiseksi kaudella 2007\xe2\x80\x932008, jonka aikana h\xc3\xa4n pelasi my\xc3\xb6s Aasian Mestarien liigassa nelj\xc3\xa4 ottelua onnistuen kerran maalinteossa. Seuraava kausi oli vakuuttavampi Benachourin noustessa joukkueessaan j\xc3\xa4lleen t\xc3\xa4rke\xc3\xa4\xc3\xa4n rooliin niin Gulf Clubs Championshipissa, kuin kotimaan p\xc3\xa4\xc3\xa4sarjassa. Al Qadsia voitti Kuwaitin mestaruuden ensimm\xc3\xa4isen kerran sitten kauden 2004\xe2\x80\x932005 j\xc3\xa4lkeen.\n_START_SECTION_\nM\xc3\xa1laga\n_START_PARAGRAPH_\nSopimuksen p\xc3\xa4\xc3\xa4tytty\xc3\xa4 Benachour palasi Eurooppaan ja harjoitteli vanhan seuransa Paris Saint-Germainin reservijoukkueen kanssa. Kes\xc3\xa4ll\xc3\xa4 2009 h\xc3\xa4n siirtyi Espanjaan allekirjoitettuaan kahden vuoden sopimuksen M\xc3\xa1lagan kanssa. Benachour pelasi avauskaudellaan yhteens\xc3\xa4 26 ottelua, mutta joukkue p\xc3\xa4\xc3\xa4tti vapauttaa h\xc3\xa4net sopimuksestaan kauden 2010\xe2\x80\x932011 alussa.\n_START_SECTION_\nMar\xc3\xadtimo\n_START_PARAGRAPH_\n21. tammikuuta 2011 Benachour allekirjoitti puolentoista vuoden sopimuksen portugalilaisen Mar\xc3\xadtimon kanssa. H\xc3\xa4n pelasi ensimm\xc3\xa4isen ottelunsa Mar\xc3\xadtimon paidassa 5. helmikuuta 2011 kotiottelussa Sporting Bragaa vastaan. Ensimm\xc3\xa4isen maalinsa Benachour teki 20. maaliskuuta 2011 viidenness\xc3\xa4 ottelussaan Olhanensea vastaan.\n_START_SECTION_\nMaajoukkueura\n_START_PARAGRAPH_\nBenachour teki p\xc3\xa4\xc3\xa4t\xc3\xb6ksen 19-vuotiaana edustaa Tunisiaa Ranskan sijasta. Alun perin h\xc3\xa4n teki p\xc3\xa4\xc3\xa4t\xc3\xb6ksen, koska tiesi ett\xc3\xa4 p\xc3\xa4\xc3\xa4sisi helpommin Tunisian maajoukkueeseen kuin Ranskan. Sittemmin Benachour keskusteli silloisen Tunisian valmentajan Henri Michelin kanssa, jonka my\xc3\xb6t\xc3\xa4 h\xc3\xa4n p\xc3\xa4\xc3\xa4tti edustaa Tunisiaa. Benachour kuitenkin my\xc3\xb6hemmin kertoi ettei ole katunut p\xc3\xa4\xc3\xa4t\xc3\xb6st\xc3\xa4\xc3\xa4n ja on ollut ylpe\xc3\xa4 saadessaan edustaa Tunisiaa._NEWLINE_Benachour pelasi ensimm\xc3\xa4iset arvokisansa vuoden 2002 Afrikan kisoissa, jossa Tunisia j\xc3\xa4i alkulohkoon. H\xc3\xa4n pelasi my\xc3\xb6s ensimm\xc3\xa4iset MM-kisansa vuonna 2002, jossa Benachour oli mukana kaikissa kolmessa ottelussa. Tunisia j\xc3\xa4i my\xc3\xb6s tuolloin alkulohkoon. Kaksi vuotta my\xc3\xb6hemmin Benachourin kolmas arvokisa oli menestyksekk\xc3\xa4\xc3\xa4mpi, kun h\xc3\xa4n oli voittamassa Tunisialle historian ensimm\xc3\xa4ist\xc3\xa4 Afrikan mestaruutta vuonna 2004. Vuotta my\xc3\xb6hemmin Benachour pelasi my\xc3\xb6s Maanosaliittojen cupissa vuonna 2005 ja oli mukana kolmanissa Afrikan kisoissaan vuonna 2006._NEWLINE_Benachour pelasi viel\xc3\xa4 kaksi ottelua vuonna 2007, kunnes j\xc3\xa4i ilman maajoukkue kutsua. Toukokuussa 2010 h\xc3\xa4net nimettiin yst\xc3\xa4vyysotteluun Ranskaa vastaan. Benachour p\xc3\xa4\xc3\xa4si ottelussa vaihdosta kent\xc3\xa4ll\xc3\xa4 toisella puoliajalla.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nBenachourin is\xc3\xa4 on kotoisin Tunisiasta, jossa h\xc3\xa4n pelasi jalkapalloa ammattilaisena Stade Tunisienin joukkueessa. Benachourilla on kaksi siskoa, joista nuorempi pelasi muun muassa Ranskan alle 17-vuotiaiden maajoukkueessa vuonna 2007. Vanhempi sisko on Benachouria kaksi vuotta vanhempi._NEWLINE_Benachour on naimisissa algerialaisen vaimonsa kanssa.'